**mamei**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

te-am scos azi

de la plățile lumii

mamă

hainele ți le-am scos din șifonier

am plâns cu paltonul tău

și rochița de vară

în camera ta

miroase a scorțișoară

și a mere coapte în suflet

sunt toate așa cum le-ai lăsat

îmi zâmbești

la fel de stingheră

din rochia de mireasă

lângă tata

timpul aici

nu există

o lună azi fără tine

mamă

un soare fără tine

trist

te-am scos

de la toate plățile lumii

mamă

dar nimeni

și nimic

nu mi te va scoate

din inima strânsă

stafidă...

uite

în geamul tău

Dumnezeu surâde a viață